Legal Document

Category: 988

Text:
151.ΠΡΟΕΔΡΙΚΟ ΔΙΑΤΑΓΜΑ υπ’ αριθ. 382 της 12/19 Δεκ. 1997   (ΦΕΚ Α΄ 260)  Όριο ηλικίας αστυνομικού προσωπικού του Υπουργείου Δημόσιας Τάξης.  Έχοντας υπόψη: 1.Τις διατάξεις του άρθρ. 11 παρ. 1 εδάφ. στ΄  του Νόμ. 1481/1984 «Οργανισμός Υπουργείου Δημόσιας Τάξης» (Α΄ 152), όπως αντικαταστάθηκε με το άρθρ. 1 παρ. 1 του Νόμ. 1590/1986 (Α΄ 49). 2.Τις διατάξεις του Π.Δ. 137/1986 «Συγκρότηση της Γενικής Γραμματείας Δημόσιας Τάξης σε Υπουργείο Δημόσιας Τάξης (Α΄ 51). 3.Τις διατάξεις του άρθρ. 29Α του Νόμ. 1558/1985 «Κυβέρνηση και Κυβερνητικά Όργανα» (Α΄ 137), το οποίο προστέθηκε με το άρθρ. 27 του Νόμ. 2081/1992 (Α΄ 154) και αντικαταστάθηκε με το άρθρ. 1 του Νόμ. 2469/1997 (Α΄ 38). 4.Το γεγονός ότι από τις διατάξεις του παρόντος διατάγματος δεν προκαλείται δαπάνη σε βάρος του κρατικού προϋπολογισμού. 5.Την υπ’ αριθ. 580/1997 γνωμοδότηση του Συμβουλίου της Επικρατείας, ύστερα από πρόταση του Υπουργού Δημόσιας Τάξης, αποφασίζουμε: Άρθρ.1.-Όσοι από τους υπηρετούντες Ανθυπαστυνόμους, Αρχιφύλακες και Αστυφύλακες έχουν ενταχθεί στην Ελληνική Αστυνομία και με τη δήλωση ένταξής τους δεν ζήτησαν την υπαγωγή τους στο προβλεπόμενο από την παρ. 1 του άρθρ. 25 του Νόμ. 1481/1984 (Α΄ 152) όριο ηλικίας δύνανται, εφόσον το επιθυμούν, να ζητήσουν εγγράφως την υπαγωγή τους στο ανωτέρω όριο ηλικίας, εντός ανατρεπτικής προθεσμίας 60 ημερών από τη δημοσίευση του παρόντος. Όσοι από τους ανωτέρω συμπληρώνουν το όριο ηλικίας την 31.12.1997 υποβάλλουν τη σχετική αίτηση εντός ανατρεπτικής προθεσμίας 10 ημερών.Έναρξη ισχύος Άρθρ.2.-Η ισχύς του παρόντος διατάγματος αρχίζει από τη δημοσίευσή του στην Εφημερίδα της Κυβερνήσεως.